謝仲益惠蘭
作者：鄒浩
朝代：宋

paragraphs: 鄰家得蘭惜不得，數本分來好顔色。
兒童見之喜欲顛，驚回午夢松江側。
起隨斤斸聊齋前，面勢欄干相並植。
氤氲猶帯鳳山雲，彌天道安端我即。
璧丘亭高秀谷幽，想見僧移動晴碧。
根深叢迥無他虞，青眼東君方着力。
影連桂月共扶疏，香入梅風更引翼。
此心莫逆知誰何，金粟如來在東壁。